**Pielikums**

**Vispārīga informācija par ziņojumu saskaņā ar Regulas (ES) Nr. 511/2014**

**16. panta 1. punktu**

*No Nagojas protokola izrietošās starptautiskās saistības*

Nagojas protokols ir starptautisks nolīgums, kas pieņemts 2010. gada oktobrī[[1]](#footnote-1) ar nolūku īstenot Konvencijas par bioloģisko daudzveidību[[2]](#footnote-2) trešo mērķi — no ģenētisko resursu izmantošanas gūto ieguvumu taisnīgu un godīgu sadali. Ir sagaidāms, ka ieguvumi tiks novirzīti un tādējādi veicinās KBD pirmā un otrā mērķa īstenošanu — bioloģiskās daudzveidības saglabāšanu un tās komponentu ilgtspējīgu izmantošanu.

Protokols izveido vienotu principu un pasākumu satvaru attiecībā uz piekļuvi ģenētiskajiem resursiem un no šo resursu izmantošanas gūto ieguvumu taisnīgu un godīgu sadali (parasti dēvē par *ABS*). Nagojas protokols aptver trīs pasākumu veidus: piekļuves, ieguvumu sadales un atbilstības pasākumus. Visas protokola puses, izmantojot savas suverēnās tiesības uz ģenētiskajiem resursiem, var izveidot piekļuves pasākumus, taču tām ir jaievēro protokola prasības attiecībā uz šādiem pasākumiem (skaidrība, pārredzamība, taisnīgas un objektīvas piekļuves procedūras u. c.). Piekļuves pasākumos ir jāparedz nosacījumi, kā iegūt no piegādātājvalsts iepriekš norunātu piekrišanu (*PIC*) un kā izveidot savstarpēji saskaņotus noteikumus (SSN) ieguvumu sadalei starp piegādātāju un ģenētisko resursu lietotāju. Uz otrā veida pasākumiem, t. i., ieguvumu sadali, attiecas līgumiskas vienošanās (savstarpēji saskaņoti noteikumi), un tiem piemēro līgumtiesības. Trešā veida pasākumi attiecas uz atbilstības pasākumu izveidi, kas ir protokolā noteikts pienākums. Katrai pusei ir jāīsteno atbilstīgi, efektīvi un samērīgi likumdošanas, administratīvie vai politikas pasākumi, lai nodrošinātu, ka tās jurisdikcijā izmantotajiem ģenētiskajiem resursiem piekļūst saskaņā ar *PIC* un ka SSN tiek izveidoti atbilstoši piegādātājvalsts vietējiem *ABS* tiesību aktiem. Lai veicinātu atbilstību, pusēm ir jāīsteno atbilstīgi pasākumi, ar kuriem uzrauga ģenētisko resursu izmantošanu. Šajā kontekstā pusēm ir jāizveido kontrolpunkti attiecīgās ar *PIC* un SSN saistītās informācijas vākšanai. Šo informāciju nodod *ABS* starpniecības centram (*ABSCH*)[[3]](#footnote-3) un arī piegādātājvalstij. *ABSCH* ir IT platforma, kur puses norāda visus attiecīgos likumdošanas, administratīvos un politiskos pasākumus, piemēram, tiesību aktus par piekļuvi, valsts izdotas atļaujas (sagatavotas kā starptautiski atzīti atbilstības sertifikāti), informāciju par ģenētisko resursu izmantošanas uzraudzību (kas pēc tam tiek izmantota kontrolpunktu paziņojumos), informāciju par valsts kompetentajām iestādēm utt. *ABSCH* ļauj koplietot nepieciešamo informāciju visiem iesaistītajiem dalībniekiem.

1. *Nagojas Protokols par ģenētisko resursu pieejamību un to izmantošanā iegūto labumu taisnīgu un godīgu sadali (ABS), kas pievienots Konvencijai par bioloģisko daudzveidību,* tika pieņemts 2010. gada 29. oktobrī Nagojā, Japānā, Konvencijas par bioloģisko daudzveidību (KBD) pušu konferences desmitajā sanāksmē, un tas stājās spēkā 2014. gada 12. oktobrī, http://www.cbd.int/abs/. [↑](#footnote-ref-1)
2. ANO Konvencija par bioloģisko daudzveidību, kas pieņemta Nairobi 1992. gadā un nodota parakstīšanai Riodežaneiro Konferencē par cilvēkvidi (1992. gada 5. jūnijā). Padomes 1993. gada 25. oktobra lēmums, kas attiecas uz Konvencijas par bioloģisko daudzveidību noslēgšanu, sniedz KBD Eiropas Savienības atļauju; OV L 309, 13.12.1993, 1. lpp., https://eur-lex.europa.eu/legal-content/:LV/TXT/?uri=celex:31993D0626. [↑](#footnote-ref-2)
3. Protokola 14. pants. [↑](#footnote-ref-3)